**5G/NR** (קיצור של: **5**th **G**eneration / **N**ew **R**adio) הוא תקן טכנולוגי מהדור החמישי לתקשורת סלולרית, שעיקרו רוחב פס גדול יותר, קצב נתונים גבוה יותר, זמני השהיה נמוכים יותר, ותמיכה בכמות גדולה יותר של מכשירים - בהשוואה לתקן 4G. פריסת הרשת החלה ברחבי העולם ב-2019.

בגלל רוחב הפס הגדול יותר, צפוי שהרשתות החדשות ישמשו כספקי שירותי אינטרנט כלליים ויתחרו עם ספקי התקשורת הקווית, כגון אינטרנט בכבלים ואינטרנט דרך רשת הטלפון. 5G צפוי גם לאפשר שימוש נרחב יותר בטכנולוגיות מתחום האינטרנט של הדברים (IoTׂׂׂ) כגון ערים חכמות, בתים חכמים, רכבים אוטונומיים ועוד, שיוכלו לתקשר באופן רציף, וכן פיתוחים בתחום הבינה המלאכותית. המכשירים הסלולריים המתבססים על 4G לא יוכלו להשתמש ברשתות החדשות, ונדרשת חומרה התומכת ב-5G על מנת להתחבר לרשתות אלו.

טכנולוגיה
---------

אנטנות 5G תוצרת אריקסון
כמו ברשתות סלולריות מדורות קודמים, רשתות 5G פועלות בשיטה התאית, שבה אזור השירות מחולק לשטחים קטנים המכונים תאים. כל המכשירים האלחוטיים בשטח התא מחוברים לרשת האינטרנט והטלפון באמצעות גלי רדיו דרך אנטנה מקומית בתא.

המהירות המוגברת של רשתות סלולריות מדור 5 מושגת בחלקה באמצעות גלי רדיו בתדר גבוה יותר מאשר הרשתות הסלולריות הנוכחיות. עם זאת, גלי רדיו בתדרים גבוהים יותר הם בעלי טווח קצר יותר מאלו המשמשים את תחנות הבסיס הסלולריות הנוכחיות. כדי להבטיח שירות בפס רחב, פועלות רשתות 5G על עד שלושה תחומים: נמוך, בינוני וגבוה. רשת 5G מורכבת מרשתות של עד שלושה סוגים של תאים, כאשר כל אחת מהן זקוקה לאנטנות שונות, וכל סוג נותן תמורה שונה לקצב הנתונים לעומת מרחק ואזור הכיסוי. מכשירים הפועלים בדור 5 יתחברו לרשת דרך האנטנה המהירה ביותר בטווח מיקומם.

תחומי תדרים
-----------

* תחום נמוך - דור 5 בתחום התדרים הנמוך משתמש בטווח תדרים דומה לזה של דור 4 שלפניו, 600–700 מגהרץ הנותנים מהירויות הורדה של 30–250 מגה-ביט לשנייה (Mbps). תחנות בסיס בעלות ספקטרום תדרים נמוך יהיו בעלי טווח דומה לתחנות הבסיס של ה-4G, יכסו מספר קילומטרים רבועים, ויעניקו רמת שירות מינימלית על פני אזורים הדומים לרשתות 4G.
* תחום בינוני - תחום זה עושה שימוש בגלי רדיו בתדר 2.5-3.7 גיגה-הרץ, ומאפשר מהירויות הורדה של 100–900 מגה-ביט לשנייה, כאשר כל תחנת בסיס מספקת שירות ברדיוס של כמה קילומטרים.
* תחום גבוה - התחום הגבוה משתמש בתדרים של 24–47 גיגה-הרץ. בתחום תדרים זה ניתן להגיע למהירויות הורדה בסדרי גודל של מספר ג'יגה-ביט לשנייה (Gbit/s), עם זאת, לגלים בתדרים אלה יש טווח מוגבל יותר (בסדר גודל של מאות מטרים, לעומת קילומטרים בתחומי התדרים הנמוכים). גלים בתחום הגבוה גם עלולים להחסם על ידי אובייקטים כמו קירות, מכוניות ועצים ומכאן הצורך בפריסת תאים קטנים רבים בעלות גבוהה. בשל כך התוכניות הן לפרוס תאים אלה רק בסביבות עירוניות צפופות ובאזורים בהם מתאספים המוני אנשים כמו אצטדיוני ספורט ומרכזי כנסים ותערוכות.

ספקי ציוד
---------

נכון לשנת 2023, תשע חברות מוכרות מערכות 5G עבור ספקי רשתות תקשורת: Altiostar, Cisco Systems, Datang Telecom/Fiberhome, Ericsson, Huawei, Nokia, Qualcomm, Samsung ו-ZTE.

Huawei היא יצרנית ציוד 5G המובילה ובעלת נתח השוק הגדול ביותר (כ-70% מתחנות בסיס 5G ברחבי העולם). הממשל האמריקאי אסר על ווואווי לספק ציוד 5G בארצות הברית ובעקבותיו הטילה איסור גם הממלכה המאוחדת. גם ממשלת ישראל שוקלת להטיל חרם על ווואווי בעקבות לחצי הממשל האמריקני.

פריסה
-----

החברות נוקיה וסמסונג הציגו גרסאות ראשונות של הטכנולוגיה בשנת 2015. ב-2018 החלו חברות הסלולר בעולם בפריסת רשתות התקשורת החדשות, ומכשירי קצה כגון טלפונים חכמים התומכים ב-5G החלו לצאת לשוק בתחילת 2019. על אף שהחלה פריסה של הרשת, נכון לשנת 2020 דור 3 עדיין נמצא בשימוש ו-46% ממשתמשי הסלולר בעולם עבדו על רשתות מהדור השני והשלישי.

בתחילת 2020 היו סין וקוריאה הדרומית המדינות הראשונות בעולם בהן פועלת רשת 5G בכל שטח המדינה. קוריאה הדרומית החלה להפעיל את רשת 5G ברמה ארצית באפריל 2019, עת שלוש ספקיות הסלולר הגדולות במדינה השיקו את הרשת באותו יום. באותו יום השיקה חברת ורייזון תקשורת את הרשת בשתי ערים בארצות הברית. בנובמבר 2019 הושק שירות ברשת 5G בכל רחבי סין במחיר של 18 דולר לחודש. בתחילת 2020 היו בדרום קוריאה 5 מיליון משתמשים ברשת 5G.

טלפונים
-------

סמסונג גלקסי S10 פועל ברשת 5G
החל מ-2019 חלק מהמכשירים החכמים החלו לתמוך ברשתות 5G.

ב-4 במרץ 2019 הושק Samsung Galaxy S10 5G הטלפון הראשון שתמך בתקן 5G.

ב-19 במרץ 2019 הוכרז Nokia 8.3 5G.

עד אוקטובר 2019, מספר מכשירי ה-5G שהוכרזו עלה ל-129, מ-56 ספקים שונים.

טלפוני גוגל פיקסל תומכים ב-5G החל מפיקסל 4A ופיקסל 5. טלפוני אפל תומכים ב-5G החל מ-iPhone 12 והלאה.

מאפיינים טכניים
---------------

### ניהול וקביעת התקן

פרויקט שותפות הדור השלישי (3GPP), קונסורציום של חברות בתחום התקשורת הסלולרית, הוא שקובע את התקנים ל-5G. תקני מינימום נקבעים על ידי איגוד הטלקומוניקציה הבינלאומי (ITU).

### הגדרות

"איגוד הדור הבא של רשתות סלולריות" (Next Generation Mobile Network Alliance) הגדיר את הדרישות הבאות מרשתות 5G:

* קצבי נתונים של עשרות מגה-ביט לשנייה עבור עשרות אלפי משתמשים.
* 1 גיגה-ביט לשנייה בו זמנית לעובדים רבים באותה קומה במשרד.
* כמה מאות אלפי חיבורים בו זמנית על רשת מסיבית של חיישנים אלחוטיים.
* יעילות ספקטרום משופרת באופן משמעותי בהשוואה ל-4G.
* כיסוי משופר.
* יעילות אות משופרת.
* זמן השהיה מופחת באופן משמעותי לעומת ה-LTE.

תכונות נוספות על פי IMT-2020 של איגוד הטלקומוניקציה הבינלאומי:

* תמיכה בצפיפות של כמיליון מנויים לקמ"ר
* יכולת חיבור ישיר של מרכזי נתונים לתחנות בסיס, ללא מעבר דרך ליבת הרשת
* אמינות התקשורת למשתמשים ברמה של 99.999%
* מכשירי אינטרנט של הדברים עם סוללה שתספיק ל-10 שנים, אם המכשיר ישדר 200 בתים ליום
* תמיכה בתנועת מכשירי קצה במהירות של 500 קמ"ש.

סיכונים בפריסת רשתות 5G
-----------------------

### מתקפות DDoS

חברות אבטחת רשת כגון Fortinet, Arbor Networks, A10 Networks, ו-Voxility מתריעות על כך שפריסת רשת 5G תאפשר התקפות DDoS מסיביות, בגלל מספר ההתקנים העצום שיהיה מחובר לרשתות אלה (טלפונים, מחשבים, התקני IoT ועוד).

### חששות מיצרנים סיניים

בשל חשש לריגול פוטנציאלי על ידי ספקי ציוד סיניים, בעיקר ZTE ו-Huawei, מספר מדינות (כולל ארצות הברית, אוסטרליה ובריטניה נכון לתחילת 2019) נקטו פעולות להגביל או לבטל כליל את השימוש בציוד סיני ברשתות 5G שלהם.

בנוסף, חקירה של ה-FBI ב-2017 קבעה שציוד Huawei מתוצרת סין עלול לשבש את התקשורת בין אתרי הארסנל הגרעיני של ארצות הברית.

באוגוסט 2020 הכריז שר החוץ דאז של ארצות הברית מייק פומפאו על יזמת "הרשת הנקייה" (אנ')). יוזמה זו נועדה לטפל במה שהיא מתארת כ"איום ארוך טווח על פרטיות הנתונים, אבטחת המידע, זכויות האדם ושיתוף הפעולה של העולם החופשי משחקנים אוטוריטריים ממאירים". בדצמבר 2020 הודיעה ארצות הברית שיותר מ-60 מדינות, המייצגות יותר משני שלישים מהתוצר המקומי הגולמי בעולם, ו-200 חברות טלקום, התחייבו בפומבי לעקרונות של "הרשת הנקיה". ברית זו של דמוקרטיות כוללת 27 מתוך 30 חברות נאט"ו; 26 מתוך 27 חברות האיחוד האירופי, 31 מתוך 37 מדינות ה-OECD, וכן 11 מתוך 12 מדינות שלושת הימים (אנ') ובנוסף גם יפן, ישראל, אוסטרליה, סינגפור, טייוואן, קנדה, וייטנאם והודו.

### הפרעות אלקטרומגנטיות

#### הפרעות לאיסוף נתוני מזג אויר

רשת 5G בתחום הגבוה עשויה לעשות שימוש בתדר 26 גיגה-הרץ. תדר זה קרוב לתדר 23.8 גיגה-הרץ שבו נעשה שימוש היום בלווייני תצפית מזג אוויר, במיוחד עבור ניטור אדי מים. הפרעה צפויה להתרחש עקב קרבה כזו והשפעתה עשויה להיות משמעותית. מנהל ה-NOAA, ניל ג'ייקובס, העיד בפני ועדת בית הנבחרים במאי 2019 כי קרינה מרשתות 5G עשויה לגרום פגיעה של 30% בדייקנות תחזית מזג האוויר.

כדי לפתור את הבעיה החליט ה-ITU על תקן ביניים הדורש הפרדה של 33 - dBW עד 1 בספטמבר 2027, ולאחר מכן הפרדה של 39 - dBW. החלטה זו עוררה אזהרות של הארגון המטאורולוגי העולמי (WMO) שתקן זה יביא "פוטנציאל לפגיעה משמעותית ברמת הדיוק של הנתונים שנאספו".

#### הפרעות לתעופה

רשות התעופה הפדרלית של ארצות הברית הזהירה כי מדי גובה מכ"ם במטוסים, הפועלים בתדרים שבין 4.2 ל-4.4 גיגה-הרץ, עלולים להיות מושפעים מפעולות רשת 5G בתדרים 3.7 ל-3.98 גיגה-הרץ. המלצות אלה גרמו לעיכובים בפריסת רשתות 5G בארצות הברית ליד שדות תעופה.

ב-1 ביולי 2023, נכנסה לתוקף חקיקה חדשה בארצות הברית המגבילה חברות תעופה בביצוע נחיתות בתנאי ראות נמוכה, בשל הפוטנציאל של אותות 5G להפריע למדי הגובה של המטוסים. חברות התעופה נדרשו לשדרג את מדי הגובה כך שלא יושפעו מתדרי 5G או להגביל את השימוש במטוסים לא משודרגים.

בספטמבר 2023, הושלמו שדרוגי הציוד בכל צי המטוסים של חברות התעופה של ארצות הברית.

#### הפרעות ללוויינים

רשתות 5G הפועלות בתדרי רדיו של 3.3–3.6 גיגה-הרץ עלולות לגרום להפרעה בתחנות קליטת אותות מלוויינים הפועלות בתחום התדרים 3.4–4.2 גיגה-הרץ. ניתן למתן את ההפרעה הזו באמצעות שימוש במגבר LNB ובמסננים מסוג Waveguide Filter (אנ').

#### הפרעות לרשתות Wi-Fi

תקשורת לפי תקני Wi-Fi השונים, החל מתקן Wi-Fi 6E והלאה, עומדת לעשות שימוש בפסי תדרים בתחום ה-6 גיגה הרץ. גם תקשורת 5G מתוכננת לעשות שימוש באותו תחום תדרים עבור אפליקציות שאינן דורשות רישוי (unlicensed). הפרעות הדדיות בין שני סוגי הרשתות עלולות להגרם בגלל השימוש באותו תחום תדרים.

התפתחות עתידית (5G Advanced)
----------------------------

תקן 5G מבוסס על מהדורות 15, 16, ו-17 של מסמכי 3GPP. החל ממהדורה 18 התקן ממותג כ- 5G Advanced .5G Advanced מגדיר שיפורים בארכיטקטורה וגם יכולות נוספות לפלחי שוק חדשים.

5G בישראל
---------

ב־3 ביולי 2019 פרסם משרד התקשורת את מכרז התדרים לפריסת הרשת בישראל. המשרד העריך כי משך ההקמה יעמוד על חמש שנים והעלות, לכלל החברות הסלולר בישראל יחד, תעמוד על כשני מיליארד שקל. המשרד אישר לחברות להקים את הרשת בשותפות, בתנאי שהיו לפחות שלוש קבוצות של מתמודדים. 24 בנובמבר 2019 היה אמור להיות המועד האחרון להגשת הצעות למכרז, אך חברות הסלולר בישראל הודיעו למשרד התקשורת כי אין בכוונתן לגשת למכרז בתנאים שנקבעו. בדצמבר 2019 הגישו החברות סלקום, גולן טלקום ואקספון עתירה נגד משרד התקשורת למתן צו ביניים לביטול המכרז, בטענה שאינו הוגן. העתירה נדחתה על ידי בית המשפט המחוזי בירושלים. ב-17 בפברואר 2020 הוגשו לבסוף למשרד התקשורת הצעות משותפות לקראת המכרז. ההצעות שהוגשו נועדו לאישור מוקדם של המשרד לקבוצות המשתתפות, וזאת לקראת המעבר לשלב הבא של המכרז. ההצעות שהוגשו היו של פרטנר יחד עם HOT mobile והצעה נוספת של קבוצה הכוללת את: סלקום, גולן טלקום ואקספון. חברת פלאפון החליטה להגיש הצעה לבדה, כך שהשלב הזה במכרז אינו רלוונטי עבורה.

פריסת רשתות סלולריות מדור 5 בישראל נדחתה מספר פעמים, עקב עיכובים במכרז של משרד התקשורת.

ב-4 באוגוסט 2020 פורסם כי החל מכרז התדרים בישראל על הפעלת רשתות דור חמישי, שהסתיים ב-13 באוגוסט, כאשר חולקו התדרים לשש חברות סלולר שהתאגדו לקבוצות: קבוצת סלקום, גולן טלקום ומרתון (אקספון 018), קבוצת פלאפון וקבוצת פרטנר והוט מובייל. חברת פלאפון פרסמה ב-4 באוגוסט 2020 כי כבר פרסה מאות אתרי דור חמישי בתדרים החדשים.

ב-29 בספטמבר 2020 העניק שר התקשורת יועז הנדל רישיונות להפעלת רשת דור 5 בישראל לחברות פלאפון, פרטנר והוט מובייל.

באמצע 2021 פרסם ynet מדגם של ביצועי רשתות ה-5G בשלוש ערים בישראל, וממנו עולה כי הכיסוי של הרשתות חלקי ביותר וקצב הנתונים בהן אינו אחיד, ולרוב לא מגיע לרמה הנדרשת על ידי התקן.

נכון לאפריל 2023, ישראל מגיעה רק למקום ה-70 בעולם בפריסת אנטנות התומכות בדור 5. לפי נתוני המשרד להגנת הסביבה, רק כ-900 אנטנות, קצת יותר מ-10% מכלל האנטנות הפעילות, הן של דור 5.

באוגוסט 2023 פרסמו משרד התקשורת ורשות החדשנות כי מענקים בסך 6.5 מיליון ש"ח יוענקו ל-5 סטארטאפים וחברות שיבצעו פיילוטים על גבי תשתיות הדור החמישי בסלולר. החברות הזוכות: נובלסט, פלייקום, אנקוונטום, אנטיספ-טק, אינסייד פקט.

בפברואר 2024 אישר משרד התקשורת התקנת אנטנות סלולאריות זעירות (דור 5) על גבי תשתית חברת החשמל, במטרה לקדם את פריסת דור 5 שמתעכבת.

בפברואר 2024 הכריזו סלקום, פלאפון ופרטנר על ניסויים ראשונים בהפעלת ליבת דור 5 עצמאית בישראל.

תאוריות קשר
-----------

פשקוויל שהופץ בגנות ה-5G. הטלאי הצהוב מופיע בצד ימין.
סביב טכנולוגיית 5G נפוצו מספר תיאוריות קשר. במהלך התפרצות מגפת הקורונה הופצו באינטרנט מספר תאוריות קשר סביב הקשר בין מקרים קשים של SARS-CoV-2 לרשת דור 5. הדבר הביא למספר מתקפות נגד אנטנות סלולריות שהוצבו בהולנד, בריטניה, קפריסין, בלגיה, איטליה, שוודיה וקרואטיה. אחד מהמקורות העיקריים של תאוריית קשר בנוגע לסכנות כביכול של רשתות דור 5 הוא תעמולה רוסית, שהופצה על ידי ערוץ החדשות הבינלאומי Russia Today החל ממאי 2019 במסווה של ידיעות חדשותיות, כחלק ממסע תעמולה שמטרתו לערער את יציבות המשטרים במערב. באביב 2019 היה ניסיון לאסור התקנת תשתית ל-5G במספר קנטונים בשווייץ, אבל הניסיון לא צלח עקב היעדר סמכויות של הרשויות המקומיות. בישראל, ב-2020 הרב אמנון יצחק העלה סרטונים תחת השם "חדשות וירוס TV" בהם הוא מביע תמיכה בתאוריה המקשרת בין ה-5G ומגפת הקורונה, טען כי מטרת פיזור אנטנות מהדור החמישי היא איכון של אזרחים וכי החיסונים מכילים ביו-שבבים.

תאוריית קשר נוספת טוענת כי אנטנות מהדור החמישי הן למעשה נשק, שנועד לפגוע בציבור. התאוריה טוענת כי תדר הקרינה של 5G זהה לנשק אל-הרג הגורם לכאב. בנוסף, הטענה היא שפריסת האנטנות היא טכנולוגיה צבאית הכוללת מכ"ם, שנועדה למעקב נגד אזרחים במסווה של עמודי תאורת לד.

קישורים חיצוניים
----------------

ויקישיתוף מדיה וקבצים בנושא **5G** בוויקישיתוף
* ניר נעמן, רשתות 5G וטכנולוגיות מחשוב קצה, הן הרבה מעבר לשדרוג טכנולוגי, באתר טלקום ניוז, 4 ביוני 2020
* הדף בנושא 5G, באתר איגוד NGMN
* מפת רשתות דור 5 עולמית
* עמית שרגא, האם טכנולוגיית 5G אכן מסוכנת?, במדור "יש מקום לספק" באתר של מכון דוידסון לחינוך מדעי, 22 באוגוסט 2019
* מהי טכנולוגיית ה-5G ואיך היא תשפיע על חיינו? | כאן סקרנים, סרטון באתר יוטיוב (אורך: 11:01)
* יניב אביטל, חוקרים מציגים את הדור החמישי בסלולר והמהירויות שלו הן פשוט דמיוניות, 26 בפברואר 2015
* עידן בן טובים, הישראלי שמביא לעולם את ה-5G: "זה לא שינוי, זו מהפכה", 6 באוקטובר 2018
* עדן רונן, תיאוריות הקונספירציה הכי הזויות על הסיבה להתפשטות הקורונה, באתר ישראל היום, 18 במרץ 2020
* נעה שפיגל, ראשי רשויות יצאו נגד טכנולוגיית דור 5, אף שהיא כלל לא נפרסת כרגע בישראל, באתר הארץ, 20 באפריל 2020
* ד"ר יניב טננבאום-קטן, חוסר הבנה בסיסי, באתר כלבו – חיפה והצפון, 20 באפריל 2020
* האם יש סיבה לדאגה מהדור הבא של הרשת הסלולרית?, סרטון באתר יוטיוב (אורך: 8:02)
* הדי שגב, אסף אוריון, תחרות המעצמות על תשתית התקשורת מדור חמישי, באתר המכון למחקרי ביטחון לאומי, מרץ 2020
* רשת סלולרית 5G, סרטון בערוץ "עידו רושינק", באתר יוטיוב (אורך: 7:13), 8 באוגוסט 2020, בשפת הסימנים עם כתוביות בעברית

הערות שוליים
------------

1. ↑  אתר למנויים בלבד רפאלה גויכמן, פער הדורות: מה ישתנה עם המעבר לרשת סלולר דור 5?, באתר TheMarker‏, 24 בפברואר 2018
2. ↑  אתר למנויים בלבד יאיר בריל, וואווי עומדת לספוג את המטחים הכבדים של מלחמת הסחר בין סין לארה"ב, באתר הארץ, 18 באוגוסט 2020
3. ↑  נחמה אלמוג, ‏האם ישראל בדרך להצטרף לחרם של הממשל האמריקני על וואווי?, באתר "אנשים ומחשבים", 25 באוגוסט 2020
4. ↑  אתר למנויים בלבד סוכנויות הידיעות, הדור החמישי בפתח: נוקיה מציגה את רשת הסלולר המהירה בעולם, באתר TheMarker‏, 8 באפריל 2015
5. ↑  אתר למנויים בלבד שגיא כהן, סמארטפונים מתקפלים, דור חמישי וסים דיגיטלי: הבשורות של תערוכת הסלולר בברצלונה, באתר TheMarker‏, 25 בפברואר 2019
6. ↑  Recent Reports Show That 46 Percent of Global Mobile Users Use 2G and 3G
7. ↑  אתר למנויים בלבד סוכנויות הידיעות, רשת 5G הושקה רשמית בסין במחיר של 18 דולר לחודש בלבד, באתר TheMarker‏, 1 בנובמבר 2019
8. ↑  אתר למנויים בלבד סוכנויות הידיעות, רשת 5G פועלת יותר מחצי שנה בדרום קוריאה – מה אומרים המשתמשים?, באתר TheMarker‏, 1 בינואר 2020
9. ↑  מרק קנפ, The world's first 5G phone: our hands-on with the future of smartphones, אתר Tech Radar, ‏‏8 באפריל 2019 (באנגלית)
10. ↑  אתר למנויים בלבד אמיתי זיו, ענקיות הטכנולוגיה יוצאות למאבק על תקני הדור החמישי בסלולר, באתר TheMarker‏, 1 במרץ 2017
11. ↑  Best, Jo (2013-08-28). "The race to 5G: Inside the fight for the future of mobile as we know it". TechRepublic. נבדק ב-2016-01-14.
12. ↑  5G and Aviation Safety, Federal Aviation Administration, ‏24 באוקטובר 2023
13. ↑  Gaurang Naik; Jung-Min Park; Jonathan Ashdown; William Lehr, Next Generation Wi-Fi and 5G NR-U in the 6 GHz Bands: Opportunities and Challenges, IEEE, ‏12 באוגוסט 2020
14. ↑  Release 18, 3GPP
15. ↑  אתר למנויים בלבד נתי טוקר, דור 5 בסלולר יוצא לדרך - כל הפרטים על המהפכה הצפויה וההטבות שיקבלו החברות, באתר TheMarker‏, 14 ביולי 2019
16. ↑  אביאור אבו, בפעם השלישית השנה: משרד התקשורת דוחה את מכרז דור 5, באתר כלכליסט, 21 בנובמבר 2019
17. ↑  אביאור אבו, ביהמ"ש דחה העתירה כנגד מכרז דור 5: "האחריות לנושא שייכת למשרד התקשורת", באתר כלכליסט, 9 בפברואר 2020
18. ↑  גד פרץ, ‏החל השלב הראשון במכרז הדור החמישי בסלולר: הוגשו הצעות משותפות, באתר גלובס, 18 בפברואר 2020
19. ↑  ארז רביב, ‏תסבוכת סלולרית - בעולם כבר נערכים לדור השישי בסלולר, בישראל (אולי) יפרסו בקרוב את הדור הרביעי. באתר דבר העובדים בארץ ישראל, 10 בפברואר 2020
20. ↑  נעה שפיגל, ראשי רשויות יצאו נגד טכנולוגיית דור 5, אף שהיא כלל לא נפרסת כרגע בישראל, באתר הארץ, 20 באפריל 2020
21. ↑  מירב קריסטל, החל מכרז התדרים בדור 5 בסלולר, באתר ynet, 4 באוגוסט 2020
22. ↑  רונן מנדזיצקי, מכרז התדרים לרשת הדור החמישי הסתיים – הקבוצה של סלקום עם ההצעה הגבוהה ביותר, באתר גאדג'טי, 13 באוגוסט 2020
23. ↑  פלאפון משיקה רשת 5G בישראל: "בלילה אחד נרים את המפסק", באתר גיקטיים, ‏4 באוגוסט 2020
24. ↑  גד פרץ, ‏פלאפון, פרטנר והוט מובייל קיבלו רישיון הפעלה לדור החמישי בסלולר, באתר גלובס, 29 בספטמבר 2020
25. ↑  טל שחף, יומן מסע: בדקנו איפה באמת יש 5G בישראל, באתר ynet, 16 ביולי 2021
26. ↑  ישראל וולמן, ההזדמנות השנייה של הדור החמישי, באתר YNET, ‏8 באפריל 2023
27. ↑  דוברות המשרד, משרד התקשורת ורשות החדשנות מפרסמים את רשימת הזוכים במימון "הסבב השישי" בתכנית הפיילוטים, באתר משרד התקשורת, ‏8 באוגוסט 2023
28. ↑  עדיאל איתן מוסטקי, בכדי לקדם פריסת דור 5: אנטנות סלולריות יותקנו על גבי תשתיות חברת החשמל, באתר כלכליסט, ‏20 בפברואר 2024
29. ↑  אילן גלר, פלאפון ופרטנר הכריזו: ליבת דור 5 עצמאית בישראל לפני סוף 2024, באתר TGspot.co.il, ‏2024-02-28
30. ↑  אתר למנויים בלבד הגרדיאן, תיאוריית הקונספירציה על ה-5G הגיעה לבריטניה, ואז החלו להישרף אנטנות, באתר הארץ, 7 באפריל 2020
31. ↑  יסמין יבלונקו, ‏האם רשתות דור חמישי גורמות לקורונה? הקונספירציה שמתפשטת באירופה והקשר שלה לרוסיה, באתר גלובס, 22 באפריל 2020
32. ↑  בין קונספירציה לעובדות: אין קשר בין וירוס הקורונה לרשתות דור 5, באתר ישראל דיפנס 22 במרץ 2020
33. ↑  אורית גבע,אז יש קשר בין 5G לקורונה? מהנדסת מסבירה, באתר Geektime, אפריל 2020
34. ↑  ד"ר יניב טננבאום-קטן, חוסר הבנה בסיסי, באתר כלבו – חיפה והצפון, 20 באפריל 2020
35. ↑  אתר למנויים בלבד ניו יורק טיימס, ויליאם ג'יי ברוד, זה הדבר הכי מסוכן שיקרה לאנושות - במיוחד אם תשאלו את רוסיה, באתר TheMarker‏, 13 במאי 2019  
 קישור לכתבה המקורית - Your 5G Phone Won't Hurt You. But Russia Wants You to Think
36. ↑  אתר למנויים בלבד Ben Riley-Smith, ‏Kremlin propaganda arm RT America warns over dire health impacts of 5G networks, The Telegraph, 13 May 2019
37. ↑  Swiss cantons lack clout to ban 5G mobile network, אתר swissinfo
38. ↑  !!אמנון לוי והרב אמנון יצחק - שקר הקורונה - G5 - ביבי - חיסוני שבבים - סדר עולמי חדש, אתר יו-טיוב
39. ↑  האמת המחרידה - דור 5 G5 - מתורגם לעברית, אתר יו-טיוב
40. ↑  The Hidden Military Use of 5G Technology, אתר.telesurenglish
41. ↑  5G Will Use the Same Frequencies as Pain-Inflicting Military Weapon, אתר emraustralia
42. ↑  5G Network Uses Nearly Same Frequency as Weaponized Crowd Control Systems, אתר rfsafe
43. ↑  סכנות תאורת לד דור 5, מארק סטיל, אתר יו-טיוב

|  |  |
| --- | --- |
| בקרת זהויות עריכת הנתון בוויקינתונים | 
* LCCN: sh2019000281

 |